**Marika Rökk** (født 3. november 1913 i Kairo i Egypt, død 16. mai 2004 i Baden bei Wien i Østerrike) var en egyptiskfødt, tysk skuespillerinne av ungarsk opphav. Hun ble kjent for sine roller i tyske filmer, særlig under Nazi-Tyskland. Hun fikk stjernestatus etter at det tyske filmselskapet Universum Film AG (UFA) satset på henne da de skulle dyrke frem en kvinnelig stjerne som kunne kappes med USAs fremste Hollywoodstjerner i mellomkrigstiden.

Liv og virke
------------

### Bakgrunn

Marie Karoline Rökk var datter av den ungarske arkitekten Eduard Rökk og hans kone Maria Karoline Charlotte (dåpsnavn Karoly). Hun vokste opp i Budapest, men familien flyttet i 1924 til Paris. 

### Danser og skuespiller

I Paris lærte hun å danse, og opptrådte med koreografen Gertrude Hoffmanns unge kvinner i kabareten Moulin Rouge. Etter en turné som førte henne til Broadway i New York City, fortsatte hun å utdanne seg innen dans i USA, med blant andre Ned Wayburn som lærer. I 1929 var hun igjen tilbake i Europa med show i Monte Carlo, Cannes, Paris, London og Ungarn. Hennes første filmopptreden var en mindre rolle i 1930 i den britiske filmkomedien *Why Sailors Leave Home*, som var regissert av Monty Banks og hadde Leslie Fuller i hovedrollen.

Marika Rökk på 1920-tallet.
I 1934 fikk Rökk kontrakt hos Universum Film AG, som forsøkte å skape en tysk filmstjerne som kunne måle seg med Hollywoods store, amerikanske stjerner, som Eleanor Powell, Jeanette MacDonald, Ginger Rogers og – senere – Alice Faye, Rita Hayworth og Betty Grable. Filmselskapet hadde først forsøkt å gjøre stjerne av Carmen Lahrmann, som dubbet Shirley Temples stemme til tysk. Men Lahrmann var en middelmådig danser, og det tyske publikum var lunkne til henne. Marika Rökk ble imidlertid en publikumsfavoritt i Tyskland; hun steppet bedre enn noen andre, og brukte øyne og lepper like flørtende som Betty Grable.

Nazi-Tysklands propagandaminister Joseph Goebbels var en stor fan av Hollywood-filmer, og studerte dem nøye i jevnlige private visninger. Han mente at de utgjorde en trussel mot Tysklands indre marked, og at den tyske filmbransjen måtte komme på høyde med Hollywood innen fargefilmteknologi og musikalske underholdningsfilmer, dersom Nazi-Tyskland skulle kunne hevde seg i en kulturkrig med USA og Storbritannia. Marika Rökk ble stjernen i dette opplegget. Midt på 1930-tallet hadde hun oppnådd en posisjon som den nye tyske filmsensasjonen. I 1941 hadde hun hovedrollen i Tysklands første fargefilm, *Frauen sind doch bessere Diplomaten*.

Flere av hennes mest populære opptredener var i nasjonalsosialistiske propagandafilmer, og etter krigen ble hun derfor for en periode ilagt forbud mot å arbeide i den tyske filmindustrien. Hennes første film etter krigen var *Fregola* (1948). Hun fortsatte deretter å spille i musikaler, danseforestillinger og operetter fram til slutten av 1990-tallet.

### Ekteskap

Rökk var fra 1940 til 1968 gift med regissøren Georg Jacoby. Hun ble senere gift med regissøren og skuespilleren Fred Raul.

Filmografi (utvalg)
-------------------

* 1930: *Why Sailors Leave Home*
* 1936: *Tiggerstudenten (Der Bettelstudent)*
* 1939: *Symfoni Pathetique*
* 1940: *Wunschkonzert*
* 1941: *Frauen sind doch bessere Diplomaten*
* 1942: *Hjerter i brann (Hab mich lieb)*
* 1944: *Kvinnen i mine drømmer (Die Frau meiner Träume)*
* 1948: *Fregola*
* 1950: *Donau - syng din sang (Das Kind der Donau)*
* 1962: *Flaggermusen*

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. 1 2   Munzinger Personen, Munzinger IBA 00000001442, besøkt 9. oktober 2017[Hentet fra Wikidata]
3. 1 2   Brockhaus Enzyklopädie, oppført som Marika (Marie Karoline) Rökk, Brockhaus Online-Enzyklopädie-id rökk-marika-marie-karoline[Hentet fra Wikidata]
4. 1 2   FemBio-Datenbank, FemBio-ID 23467, besøkt 9. oktober 2017[Hentet fra Wikidata]
5. 1 2  «Marika Rökk and Germany's Race To Be The Most Glamorous in Film...» Arkivert 30. mai 2016 hos Wayback Machine. *Resurrecting the Chorus Girl*
6. 1 2  «Marika Rökk, 90, Star of German Films», *New York Times* 23. mai 2004
7. ↑  «Why Sailors Leave Home 1930», *Letterboxd*
8. ↑  Seibert, Brian (2015): *What the Eye Hears: A History of Tap Dancing*, Macmillan
9. ↑  Kreimeier, Klaus (1999): *The Ufa Story: A History of Germany's Greatest Film Company, 1918-1945*, University of California Press, 312-313
10. ↑  Frauen sind doch bessere Diplomaten (1941), *Kino.de*

Eksterne lenker
---------------

* (en) Marika Rökk – kategori av bilder, video eller lyd på Commons Rediger på Wikidata
* (en) Marika Rökk på Internet Movie Database Rediger på Wikidata

* (sv) Marika Rökk i Svensk Filmdatabas Rediger på Wikidata

* (da) Marika Rökk på Filmdatabasen Rediger på Wikidata

* (fr) Marika Rökk på Allociné Rediger på Wikidata

* (en) Marika Rökk på AllMovie Rediger på Wikidata

* (en) Marika Rökk hos The Movie Database Rediger på Wikidata
* Films, bibliography, photographs

Portal: Tyskland

|  |  |
| --- | --- |
| Oppslagsverk/autoritetsdata | Brockhaus Enzyklopädie **·** Deutsche Biographie **·** Österreichisches Musiklexikon **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE **·** Munzinger (iba) **·** MusicBrainz **·** Discogs
 |